28.11.2022
SK
Úradný vestník Európskej únie
C 451/13
Odvolanie podané 30. septembra 2022: Grail LLC proti rozsudku Všeobecného súdu (tretia rozšírená komora) z 13. júla 2022 vo veci T-227/21, Illumina/Komisia (Vec C-625/22 P) (2022/C 451/15) Jazyk konania: angličtina Účastníci konania Odvolateľka: Grail LLC (v zastúpení: D. Little, Solicitor, J. Ruiz Calzado, J. M. Jiménez Laiglesia, abogados, A. Giraud, avocat, S. Troch, advocaat) Ďalší účastníci konania: Illumina, Inc., Európska komisia, Helénska republika, Francúzska republika, Holandské kráľovstvo, Dozorný orgán EZVO Návrhy odvolateľky Odvolateľka navrhuje, aby Súdny dvor: — zrušil napadnutý rozsudok, — zrušil rozhodnutie Komisie C(2021) 2847 z 19. apríla 2021 vo veci COMP/M.10188 – Illumina/Grail; súvisiace rozhodnutia Komisie C(2021) 2848 v konečnom znení, C(2021) 2849 v konečnom znení, C(2021) 2851 v konečnom znení, C(2021) 2854 v konečnom znení a C(2021) 2855 v konečnom znení z 19. apríla 2021; a súvisiace rozhodnutie Komisie z 11. marca 2021, ktorým boli spoločnosti Illumina a GRAIL informované o tom, že Komisii bola doručená žiadosť o postúpenie veci, a ktorého právnym následkom podľa článku 22 ods.
4 druhého pododseku bolo, že spoločnostiam Illumina a GRAIL bolo zakázané vykonávať koncentráciu podľa článku 7 nariadenia ES o fúziách (1), — uložil Komisii povinnosť znášať vlastné trovy konania a nahradiť trovy konania odvolateľky, a to tak v tomto konaní, ako aj v konaní pred Všeobecným súdom, a — prijal ďalšie opatrenia, ktoré Súdny dvor považuje za vhodné.
Odvolacie dôvody a hlavné tvrdenia Na podporu svojho odvolania GRAIL uvádza tri odvolacie dôvody.
Prvý odvolací dôvod sa zameriava na nesprávne právne posúdenie obsiahnuté v historickom, kontextuálnom a teleologickom výklade článku 22 nariadenia ES o fúziách v napadnutom rozsudku, podľa ktorého členské štáty môžu podať žiadosť o postúpenie veci podľa tohto ustanovenia bez ohľadu na rozsah pôsobnosti ich vnútroštátnych právnych predpisov o kontrole koncentrácií.
Druhý odvolací dôvod sa zameriava na nesprávne právne posúdenie, ktorého sa Všeobecný súd dopustil vo svojom rozsudku i) tým, že nevyvodil žiadne právne dôsledky zo správneho zistenia, že Komisia potrebovala „neprimerane dlhú dobu“ na zaslanie výzvy všetkým členským štátom týkajúcej sa koncentrácie súvisiacej s nadobudnutím výlučnej kontroly nad spoločnosťou GRAIL spoločnosťou Illumina, a ii) pri posúdení, ktoré viedlo k záveru, že Komisia neporušila právo účastníkov konania na obhajobu počas konania, ktoré viedlo k prijatiu výzvy a napokon k rozhodnutiu Komisie C(2021) 2847.
Tretí odvolací dôvod sa napokon zameriava na nesprávne právne posúdenie obsiahnuté v napadnutom rozsudku týkajúce sa legitímnej dôvery a právnej istoty vyplývajúcich z bezpodmienečných a presných ubezpečení Komisára pre hospodársku súťaž/výkonného podpredsedu Komisie o tom, kedy a ako bude vykonané prehodnotenie uplatňovania článku 22 nariadenia ES o fúziách zo strany Komisie.
(1)
Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Nariadenie ES o fúziách) (Ú. v.
EÚ L 24, 2004, s. 1; Mim. vyd.
08/003, s. 40).